### 7.     Beslutning om endelig vedtagelse af Kommuneplantillæg nr. 3 - Planlægning for større solenergianlæg i det åbne land

**Åbent**

Sagsnr.: 326-2020-16552       J.nr.: 01.02.15           Karen Søndergaard.:
326-2021-84025

**Sagstype**

Beslutning.

**Resume og sagens baggrund**

Forslag til kommuneplantillæg nr. 3 for større solcelleanlæg
i det åbne land har været fremlagt i offentlig høring i perioden 11. januar –
8. marts 2021. I løbet af offentlighedsfasen er der afholdt et virtuelt
borgermøde den 22. februar, hvor alle interesserede har kunne deltage og give
deres mening til kende. Ved udløbet af offentlighedsfasen var der i alt
indkommet tre høringssvar.

Teknik- og Miljøudvalget besluttede på møde den 3. september
2020, at der udarbejdes et kommuneplantillæg for større solcelleanlæg med afsæt
i administrationens anbefalinger.

Teknik- og Miljøudvalget besluttede på møde d. 2. april 2020
at igangsætte udarbejdelsen af et kommuneplantillæg og indledningsvis at
indkalde til ideer og forslag til planlægningen.

Teknik- og Miljøudvalget besluttede på møde den 6. februar
2020 at igangsætte en proces med henblik på at udarbejde et tillæg til
kommuneplanen for planlægning af større solcelleanlæg i Kalundborg Kommune.

**Indstillinger**

Direktøren indstiller, at

1.    Tillæg nr. 3 til
Kommuneplan 2017-2028 vedtages endeligt til offentlig bekendtgørelse med de
mindre tilføjelser, der fremgår af vedlagte bilag 1.

2.    Administrationen
bemyndiges til at foretage nødvendige, redaktionelle rettelser inden offentlig
bekendtgørelse.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Kalundborg Kommune oplever en stor stigende interesse for at
etablere større solcelleanlæg i det åbne land. Dette ligger til grund for
kommunalbestyrelsens beslutning om at udarbejde et planforslag, som skal sikre
en helhedsorienteret og multifunktionel planlægning af fremtidige områder til
grøn energi.

*Høringssvar til forslaget til Kommuneplantillægget nr. 3
for større solcelleanlæg i det åbne land.*

Høringssvarene har afstedkommet følgende to anbefalinger fra
administrationen til ændringer i Kommuneplantillæg nr. 3 for solcelleanlæg i
det åbne land. Derudover er der foretaget enkelte redaktionelle ændringer i
tillægget.

Administrationen anbefaler afstandskravet på minimum 100
meter fastholdes i retningslinje 3.3.1.Det anbefales endvidere at lave en
tilføjelse, som understøtter at afstandskravet er afhængigt af naboarealets
anvendelse og som kan øge eller reducere afstandskravet i forhold til det
konkrete projektforslag og placering i landskabet.

Der er undervejs i processen omkring udarbejdelse af
kommuneplantillægget for større solcelleanlæg i det åbne land blevet talt meget
om, at anlæggene kan være med til forbedre og øge biodiversiteten. Ved ændret
anvendelse af arealerne fra intensiv drevet landbrugsjord til ekstensiv drift
ved solenergi åbnes mulighederne for at løfte nogle naturinteresser.

Administrationen anbefaler, at det derfor bør tydeliggøres i
en retningslinje, vist i tillægget som nr. 3.5.4., at der i fremtidige ansøgninger
skal redegøres for, hvordan anlæg og pleje kan øge biodiversiteten med hensyn
til lokal natur og fokus på retningslinje 3.4.1.

Høringssvarene kan læses i deres fulde ordlyd i bilag 2.
Alle høringssvar er behandlet i en hvidbog, der er vedlagt denne
sagsfremstillingen som bilag 3.

*Det videre forløb*

Den endelige vedtagelse af kommuneplantillægget giver
rammerne for, at der kan udarbejdes konkrete plangrundlag for konkrete
projekter. I praksis vil det være et nyt tillæg til kommuneplanen med udpegning
af området for et konkret anlæg og udarbejdelse af en lokalplan for det
aktuelle projekt.

Siden processen med udarbejdelse af dette forslag til Kommuneplantillæg
nr. 3 for større solcelleanlæg i det åbne land begyndte primo 2020, er der
indkommet 10 konkrete ansøgninger om etablering af større solcelleanlæg.
Administrationen screener de indkomne ansøgninger med henblik på en at Teknik-
og Miljøudvalget kan prioritere projekterne i 3. kvartal 2021.

**Økonomiske konsekvenser**

Ingen

**Bilag**

|  |  |
| --- | --- |
| Bilag 1 - Forslag Kommuneplantillæg nr. 3 til større solcelleanlæg | 326-2020-343655 |
| Bilag 2 - Høringssvar til KP 3 for større solcelleanlæg i det åbne land | 326-2021-95578 |
| Bilag 3 - Hvidbog og behandling af høringssvar til KP-tillæg nr. 3 - solcelleanlæg | 326-2021-84359 |